Jegyzőkönyv

2016. november 22. napján 18,00 órakor Vasboldogasszony Faluházban megtartott közmeghallgatásról és képviselő-testületi ülésről.

# **Jelen vannak:** Mazzag Géza polgármester

#  Németh Zsolt alpolgármester

#  Pongrácz Ernőné képviselő

 Mazzagné Rózsa Bernadett képviselő

##  Zsuppán Béla képviselő

##  Szita Gabriella jegyző megbízásából

A közmeghallgatáson 8 fő állampolgár jelent meg.

**Mazzag Géza polgármester** köszöntötte a megjelent képviselőket, állampolgárokat. Megállapította, hogy a képviselő-testület ülése határozatképes, jelenlévő képviselők száma 5 fő, majd az ülést megnyitotta. A képviselő-testület a kiküldött meghívótól eltérően az alábbi napirendet fogadta el egyhangúan.

**Napirend:**

1. **Közmeghallgatás
témája: Tájékoztató az önkormányzat 2016 évi munkájáról
Előadó: Mazzag Géza polgármester**
2. **A szociális tűzifa támogatás helyi szabályairól szóló rendelet tervezet megtárgyalása
Előadó: Mazzag Géza polgármester**
3. **A helyi környezet védelméről, a közterületek és ingatlanok rendjéről, a település tisztaságáról szóló 10/2002. (XI.1.) önkormányzati rendelet módosításáról szóló rendelet tervezet megvitatása**
**Előadó: Mazzag Géza polgármester**
4. **Az Önkormányzat 2017. évi Belső ellenőrzési tervének megtárgyalása
Előadó: Mazzag Géza polgármester**
5. **Egyebek**

**Zárt ülés**

1. **Bursa Hungarica ösztöndíj pályázatok elbírálása**
2. **Szociális tűzifa juttatás elbírálása**

**Napirend tárgyalása:**

1. **Közmeghallgatás, témája.
Tájékoztató az Önkormányzat 2016. évi munkájáról**
**Előadó: Mazzag Géza polgármester**

**Mazzag Géza polgármester:** Köszöntötte a megjelent állampolgárokat. Elmondta, ha nincs a településen semmi jelentős megoldásra váró téma, akkor sajnos kevesen jönnek el, pedig itt lehetőség lenne mindenki számára véleménye megformálására.

Tájékoztatást adott az önkormányzat három negyedéves gazdálkodás mutatóiról**.** Elmondta, hogy az önkormányzat mindig törekszik takarékosan gazdálkodni. az önkormányzat a kötelező feladatait a tőle elvárt szinten tudta teljesíteni. Az állami támogatás nem nyújt fedezetet a nem kötelező feladatokra és felújításokra, ezért azokat vélhetően el kell halasztani.

Ebben az évben is nyújtottak be pályázatot az adósságkonszolidációban nem részesült önkormányzatok támogatására. Már egyszer részesült az önkormányzat ebben a támogatásban, amelyből megújult a Faluház és az Önkormányzat Sziklai utcai épülete is. Második lehetőségként a temető felújítására nyerték meg a pályázatot, így a temető utcafronti kerítése fog megújulni, térkövezést végeznek, sétányokat alakítanak ki, 2X15-ös urnafalat készítnek, közvilágítási lámpák kerülnek elhelyezésre illetve kerti bútorok nyomó kutakat szerelnek fel. A jövő évi Mindenszentekkor már a megújult temetőben látogathatják halottaikat a hozzátartozók.

Szociális tűzifa iránt nyújtottak be pályázatot, mely szerint 28 m3 fát tudnak a rászorulók között elosztani.

A Zalaszentlőrinc-Vasboldogasszonyt összekötő utat megrongált a lezúduló csapadék így a helyreállításra a vis maior keretből lesz lehetőség a jövő év elején.

Jelenleg van 2 el nem bírált pályázata az Önkormányzatnak. A Nemzeti Szabadidős egészségsport park létrehozására benyújtott pályázat vár az elbírálók előtt. A pályázattal felnőtteknek való játszótér valósul meg, a kivitelezés központi közbeszerzés útján kiválasztott kivitelező valósítja meg. Az eszközök a Millenniumi park felső részénél lennének elhelyezve.

Az 56-os hősök emlékére szeretnének emlékművet állítani a temetőben, jelenlég még ez a pályázat is elbírálásra vár.

Az Önkormányzat minden beadott pályázattal arra törekszik, hogy a település lakosság megtartó erejét növeljék, szebbé tegyék a környezetüket.

Bizonyára mindenki észrevette, hiszen a temetőben is kifüggesztésre került, hogy a régi elhasználódott homokkőkereszteket felajánlották a Göcseji Múzeum Falumúzeuma részére. Ott kialakításra kerül egy temető részlet. 7 db keresztet szállítottak el a Múzeumba. Az Önkormányzat vállalta, hogy 1 homokkőkeresztet felújíttat és ún. Mindenki Keresztjeként kívánják majd felállítani.

A temető melletti gondozatlan területet az Önkormányzat feltölteti, azon területet, amely korábban a felszámolt Roma telepnek adott helyet. Sajnos a telep felszámolását követően a rekultiváció nem valósult meg, így most került rá sor.

A temető bővítését szolgáló területet is feltöltették azon okból, hogy ne a temető felújítása után kelljen nehéz munkagépekkel ott dolgozni, amely munka a képviselő-testület egyhangú hozzájárulásával történt. Az itt lévő akácfa hajtások kivágása is a képviselő-testület egyhangú egyetértésével történt.

Különös gondot fordítottak a hegyi utak állagmegóvására. A mai napon is bejárták az utakat ellenőrzési célból.

A Zalai Hírlapban indítottak egy sorozatot, amelyben bemutatják Zala falvainak turisztikai lehetőségeit, településünk is bemutatásra kerül, az Önkormányzat ezen hírlapot minden lakáshoz el fogja juttatni.

Megújult a szociális rendelet. Kibővültek a támogatási körök, megemelésre kerültek a támogatási összegek. Bevezetésre került az óvodáztatási támogatás is, melyet óvoda látogatási igazolás alapján állapítanak meg. Növelésre került a temetési költségekhez történő hozzájárulást, amely 50.000 Ft összegben lett megállapítva, az első házasságkötőket is támogatják, ugyanakkor az 50. házassági évfordulójukat ünneplők részére is 50.000 Ft összegű támogatást tudnak folyósítani. Ezen intézkedésekkel az itt élőket kívánják támogatni.

Az idei évben is megtartották a közösségi rendezvényeket, melyeket már megszoktak a lakosok.

Röviden ennyit szeretett volna elmondani a 2016. évben történtekről.

Kérte az állampolgárokat tegyék fel kérdéseiket.

**Állampolgár:** Szerette volna megkérdezni a temető melletti feltöltést, hiszen jelenleg szinte egy hegy emelkedik.

**Mazzag Géza polgármester:** Még nem fejeződött be a területrendezés,

**Állampolgár** Igaz**-**e, hogy mindenki nem kapott temetési támogatást.

**Szita Gabriella jegyző:** Amennyiben a szociális rendelet kizárja, az a kérelmező nem kaphatott támogatást, mivel ez szociális rászorultságon alapuló támogatási forma, nem alanyi jogon jár.

**Állampolgár:** Síremlékek elvitele. Nehezményezte, hogy több el lett szállítva. Ebben a temetőben két orosz katona is el lett temetve.

**Mazzag Géza polgármester:** Az egyik említett keresztet másik helyre kívánják a felújítás után áthelyezni.

**Állampolgár:** Miért van mindig zárva a wc a temetőben.

**Mazzag Géza polgármester:** Azért kényszerültek a wc lezárására, mivel 600 m3 víz elfolyt. Megtörtént a fagytalanítás, ezt követően valaki megnyitotta a vízcsapot, ezáltal a víz csak folyt és az önkormányzatnak ki kellett fizetnie.

**Németh Zsolt alpolgármester:** Ő is tapasztalta, hogy valaki megnyitotta a vizet a temetőben és csak folyt. Remélhetőleg a korszerűsítést követően lesz lehetőség kamerák felszerelésére is, így ezek a gondok meg fognak szűnni.

**Állampolgár:** A kicsi iskolásokat miért nem szállítja a falubusz.

**Mazzag Géza polgármester:** Az önkormányzat továbbra is vállalja az óvodás gyermekek szállítását, az óvodásokat úszni is hordjuk. Sok a gyermek ezért nem tudják az iskolásokat is szállítani.

**Németh Zsolt alpolgármester:** Nem fért bele 3-4 forduló, ezért határt kellett szabni, hogy csak az óvodásokat hordanak, hiszen vagy visznek minden gyermeket, vagy nem.

**Mazzag Géza polgármester:** A buszjáratokat hozzáigazították az iskolakezdéshez és a hazajövetelhez.

**Állampolgár:** A gond az, ha van olyan család ahol van óvodás és van iskolás is, így az egyik gyermek a falubusszal megy a másik a volán busszal. Hol lesznek az urnahelyek?

**Mazzag Géza polgármester:** Amennyiben valaki meg szeretné nézni rendelkezik az önkormányzat tervrajzzal, amelyet meg lehet tekinteni a hivatal előterében.

**Állampolgár:** Jelezte, hogy a könyvtárban nem ég az egyik konvektor.

**Állampolgár:** Elmondta, hogy a járdán nem lehet a Dormán Gabiék előtt esernyővel közlekedni. Több helyen is nagyon sötét van, a közvilágítás nem érvényesül a nagy hársfa miatt.

**Mazzag Géza polgármester:** Intézkedni fog.

**Németh Zsolt polgármester:** Tudják, hogy ez gondot okoz, azonban az ott élők nem hagynák szó nélkül a fák kivágását.

**Állampolgár:** Nem volt szó a vízelvezető árkok állapotáról. Most is belecsúszott a postás autó, traktor.

**Mazzag Géza polgármester:** Írnak megkeresést az út kezelőjének, felkérik, az önkormányzati út ellenőrét a helyzet megoldására tegyenek intézkedést, javaslatot.

**Németh Zsolt alpolgármester:** A gondot az jelenti, hogy az út a magyar államé, a kezelője pedig a KPM.

**Állampolgár:** Felháborító, hogy 15 éve nem csinálnak semmit ezzel a helyzettel.

**Mazzag Géza polgármester**: Megkérdezte a falu tv-vel kapcsolatosan van-e valakinek kérdése:

**Állampolgár:** Már kétszer nem volt hangja a misének amit szerettek volna megnézni.

**Állampolgár**: Nagyon sok szám hangzott el, jó volna, ha ezt láthatnák előre. Jó lenne, ha több saját bevétele lenne az önkormányzatnak.

**Németh Zsolt alpolgármester:** Vállalkozások településre csábítására nincs lehetőségük, nem tudnak iparterületnek alkalmas területet vásárolni. Próbáltak házhelyeket kialakítani, de nem jártak sikerrel.

**Állampolgár:** A Kossuth utca végén több olyan fa van, amit ki kellene vágni, rendet kellene ott tenni, hiszen több fenyő is akadályozza a használatot.

**Mazzag Géza polgármester:** Felmegy és megnézi a kérdéses területet.

**Állampolgár:** Úgy hallotta az Önkormányzat ki akarja vágni a hullaháznál lévő fenyőfát.

**Németh Zsolt alpolgármester:** Zártan gondolkodtak arról, hogy az előtt kellene kivágni, mielőtt rádől a ravatalozóra.

**Mazzag Géza polgármester:** Elmondta, hogy egy polgármester kollégája hívta fel a figyelmet arra, hogy nagyon kilengett a kérdéses fa egy erős szélben.

**Németh Zsolt alpolgármester:** Természetesen a kivitelezés előtt dönteni kell majd arról, hogy a kérdéses fa esetleg veszélyes-e vagy sem. Hangsúlyozta, hogy az önkormányzat felelőssége áll fenn a károk esetén.

**Állampolgár:** Annak érdekében, hogy kevesebb legyen a vízfogyasztás a temetőben, kellene egy független mellékhelyiséget létesíteni.

**Mazzag Géza polgármester:** Temetések során mindig kinyitják a wc-ket.

**Állampolgár:** Gondot okoznak a kóbor kutyák a telkekben.

**Szita Gabriella jegyző:** Elmondta, hogy fénykép készítése után meg tudják tenni a feljelentést a szabálysértési hatóság felé a Járási Hivatalhoz.

**Mazzag Géza polgármester:** Elmondta, hogy a civilszervezetek vezetőit kérte egy rövid beszámoló megtartására.

**Kálmán Imréné Népdalkör részéről:** Elmondta, hogy ez az év eredményes volt a népdalkör részére. Bejutottak a Budapesti döntőbe, ahol díjat kaptak. Aranypáva minősítést kaptak Lentiben, több helyen felléptek a környéken. Megköszönte az Önkormányzat által nyújtott plusztámogatást, hiszen az egyesületnek már máshonnal nincs bevétele.

**Laska István sport club:** A csapat a 3. osztályban szerepelt és a 10. helyen végeztünk. Jelenleg a 3. osztály Északi csoportjában szerepelnek a 13 helyen állnak. Az Önkormányzat támogatásán kívül az egyesület kap még TAO pályázatot. Ezáltal eszközöket is tudtak beszerezni. A régi politechnikai műhelyben kialakítottak egy közösségi klubot, megújították az épület belsejét. TAO pénzből valósítják meg a pályavilágítást, remélhetőleg még ebben az évben meg tudják ezt valósítani. 216-2017 évben szintén pályáztak eszközökre, továbbá a pálya körül lévő korlátot szeretnék megvalósítani. Sikerült egy vállalkozástól megkapni a TAO támogatást. Megköszönte az Önkormányzat támogatását is.

**Állampolgár:** Ha nem jönnek a sport eredmények, akkor segít a világítás bármiben is.

**Laska István sport club:** Remélhetőleg a jobb körülmények meghozzák a sportolókat is.

**Németh Zsolt alpolgármester:** A környéken csak itt veszünk igénybe TAO támogatást, most vannak kicsik is, akikkel foglalkoznak, így remélik, hogy lesz rövidesen utánpótlás.

**Állampolgár:** Sajnos nem helyiek játszanak a csapatban.

**Németh Zsolt alpolgármester:** Sajnos nem jártak edzésre, vagy nem ütik meg azt a szintet, ami a megye 3-ba kell. Nem jönnek a nézők, mert senki nem kíváncsi arra, hogy kapunk 6-ot, 7 gólt.

**Zsuppán Béla polgárőrség vezetője:** Elmondta, hogy jelenleg 30 polgárőr végzi a feladatot. Heti 3 alkalommal tudnak szolgálatot adni. Úgy gondolja, éppen ellenőrizni tudják a terület. Mostanában elmondható, hogy nincs jelentősebb bűneset a környéken. Köszöni az Önkormányzat támogatását, külön köszönetét kívánja kifejezni a polgárőrök áldozatát. Jó lenne, ha több fiatalt be tudnának a Polgárőrségbe bevonni. Jó lenne, ha több polgárőr lenne, mindent megtesznek a településért.

**Ülést levezető polgármester megkérdezte a megjelent állampolgárokat van-**e egyéb kérdésük. További kérdés, hozzászólás nem hangzott el, az ülést levezető polgármester a közmeghallgatást 19,55 órakor bezárta, a képviselő-testület a következő napirend tárgyalásával folytatta munkáját.

1. **A szociális tűzifa támogatás helyi szabályairól szóló rendelet tervezet megtárgyalása**
**Előadó: Mazzag Géza polgármester**

**Mazzag Géza polgármester:** Ismertette a napirend tárgyában készített előterjesztést és rendelet-tervezetet. Kérte a képviselőket mondják el véleményüket.

Kérdés, hozzászólás nem hangzott el.

**Mazzag Géza polgármester:** Indítványozta, a szociális tűzifa támogatás helyi szabályairól szóló rendelet tervezet előterjesztésben foglaltaknak megfelelő elfogadását.

Kérdés, hozzászólás az elhangzott napirenddel kapcsolatban nem volt, **az ülést levezető polgármester** a napirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd ezt követően a polgármester szavazásra bocsátotta a szociális tűzifa támogatás helyi szabályairól szóló rendelet-tervezetet.

Vasboldogasszony Község Önkormányzati Képviselő-testülete 5 igen szavazattal az egészségügyi a szociális tűzifa támogatás helyi szabályairól szóló önkormányzati rendelet tervezettel azonos tartalomban a következő rendeletet alkotta:

**Vasboldogasszony Község Önkormányzati Képviselő-testületének 7/2016.(XI.30.) önkormányzati rendelete aszociális tűzifa támogatás helyi szabályairól.**

(A rendelet a jegyzőkönyvhöz csatolva.)

1. **A helyi környezet védelméről, a közterületek és ingatlanok rendjéről, a település tisztaságáról szóló 10/2002.(XI.1.) önkormányzati rendelet módosításáról szóló rendelet tervezet megtárgyalása
Előadó: Mazzag Géza polgármester**

**Mazzag Géza polgármester:** Ismertette a rendelet tervezetet, majd elmondta, hogy a tervezet az előző képviselő-testületi ülésen hozott határozat alapján készült. Kérte a képviselőket mondják el véleményüket.

**Mazzagné Rózsa Bernadett képviselő:** Múltkor is elmondta, hogy nem ért egyet a tűzgyújtás tiltásával.

**Zsuppán Béla képviselő:** Szerinte nem lehet majd betartatni ezt a szabályt.

**Németh Zsolt alpolgármester:** Ha nem kezdjük el bevezetni, akkor sosem lesz változás.

**Mazzagné Rózsa Bernadett** **képviselő**. Miért nem szólt eddig senki, hogy zavarja a füst?

**Németh Zsolt alpolgármester:** Általában azok tüzelnek hétvégén, akik ráérnének hétközben is.

**Mazzagné Rózsa Bernadett** **képviselő**: Szerintem vannak olyanok, akik tényleg nem tudnak máskor avart égetni csak hétvégén.

**Németh Zsolt alpolgármester**: Véleménye szerint szavazzanak a tervezetről.

**Zsuppán Béla képviselő:** Ő ezt a módosítástszemély szerint nem tudja elfogadni, hiszen nem ért egyet azzal, hogy esetleg később ezért büntetést kiszabjanak.

**Németh Zsolt alpolgármester:** Nem az a cél, hogy büntessenek, hanem, hogy az együttélés javuljon.

**Mazzag Géza polgármester**. A cél, hogy nyugodtan lehessen szellőztetni, ruhát szárítani és kerti hulladékot is égetni.

Indítványozta, ahelyi környezet védelméről, a közterületek és ingatlanok rendjéről, a település tisztaságáról szóló 10/2002. (XI.1.) önkormányzati rendelet módosításáról szóló rendelet tervezet elfogadását.

Kérdés, hozzászólás az elhangzott napirenddel kapcsolatban nem volt, **az ülést levezető polgármester** a napirend tárgyalását lezárta, megállapította, hogy az ülés határozatképes, jelenlévő képviselők száma 5 fő, majd ezt követően a polgármester szavazásra bocsátotta a helyi környezet védelméről, a közterületek és ingatlanok rendjéről, a település tisztaságáról szóló 10/2002. (XI.1.) önkormányzati rendelet módosításáról szóló rendelet-tervezetet.

Vasboldogasszony Község Önkormányzati Képviselő-testülete 3 igen, 2 nem szavazattal a helyi környezet védelméről, a közterületek és ingatlanok rendjéről, a település tisztaságáról szóló 10/2002. (XI.1.) önkormányzati rendelet módosításáról szóló rendelet tervezettel azonos tartalomban a következő rendeletet alkotta:

**Vasboldogasszony Község Önkormányzati Képviselő-testületének 8/2016.(XII.6.) önkormányzati rendelete a helyi környezet védelméről, a közterületek és ingatlanok rendjéről, a település tisztaságáról szóló 10/2002.(XI.1.) önkormányzati rendelet módosításáról.**

(A rendelet a jegyzőkönyvhöz csatolva.)

1. **Az Önkormányzat 2017. évi Belső ellenőrzési tervének megtárgyalása**
**Előadó: Mazzag Géza polgármester**

**Mazzag Géza polgármester:** Ismertette a napirend tárgyában készített írásos előterjesztést, kiegészíteni nem kívánta, kérte a képviselőket mondják el véleményüket. Indítványozta annak elfogadását.

Kérdés, hozzászólás az előterjesztéssel kapcsolatban nem hangzott el, az **ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők 5 fő, majd szavazásra bocsátotta az elhangzott indítványt.

Vasboldogasszony Község Önkormányzati Képviselő-testülete 5 igen egyhangú szavazattal az alábbi határozatot hozta:

**Vasboldogasszony Község Önkormányzati Képviselő-testületének
31/2016.(XI.22.) számú határozata**

Vasboldogasszony Község Önkormányzati Képviselő-testülete az önkormányzat 2017. évi belső ellenőrzési tervét az írásos előterjesztésben foglaltaknak megfelelően ***elfogadja.***

1. **Egyebek**
* **Szociális normatíva felhasználás
Előadó: Mazzag Géza polgármester**

**Mazzag Géza polgármester:** Ismertette a hivatal által készített kimutatást.

**Pongrácz Ernőné képviselő :** Kérte, hogy vásároljanak 3 gyermekülés magasítót a falugondnoki járműbe.

**Mazzag Géza polgármester:** Véleménye szerint, várják meg amíg az összes adatlap visszaérkezik, a határidő most péntek volt. Amikor rendelkezésre áll az adatlapok száma, akkor eloszthatnák a maradék normatívát.

**Pongrácz Ernőné képviselő :** Mindenképpen kerekítve kellene megállapítani a folyósításra kerülő Karácsonyi támogatási összeget.

**Mazzagné Rózsa Bernadett képviselő:** Véleménye szerint egészítsék ki kerek összegre saját forrás terhére.

**Mazzag Géza polgármester:** Az elmondottakra figyelemmel 10.000 Ft összegű Karácsonyi támogatást folyósítsanak a háztartások részére a szociális rendeletben foglaltak szerint.

A napirenddel kapcsolatosan egyéb nem hangzott el, az ülést levezető polgármester a napirend tárgyalását lezárta, a képviselő-testület áttért a következő napirend tárgyalására.

* **Tájékoztató
Előadó: Mazzag Géza polgármester**

**Németh Zsolt alpolgármester:** Lehetőség van helyi piac létesítésére pályázatot benyújtani, civilszervezet esetén a támogatottság 100 %-os. Terveztük, hogy kemencét létesítünk a sportpálya feletti területen. Mellékhelyiség, tároló is létesíthető lenne. El kellene dönteni, hogy meg lesz-e íratva a pályázat, mert akkor terveztetni kell. A határidő december 15. A tervek akkor is rendelkezésre fognak állni, amennyiben nem nyerne a pályázat.

**Mazzag Géza polgármester:** Egyetért azzal, hogy az elképzelést meg kell terveztetni. A pályázatot be kell nyújtani amennyiben kedvező.

Indítványozta, hogy az önkormányzat a helyi piac létesítés pályázati dokumentációhoz szükséges tervezési költségeket biztosítja a Vasboldogasszonyi Lakóterületi Sport Club részére.

További kérdés, hozzászólás az előterjesztéssel kapcsolatban nem hangzott el, az **ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők 5 fő, majd szavazásra bocsátotta az elhangzott indítványt.

Vasboldogasszony Község Önkormányzati Képviselő-testülete 5 igen egyhangú szavazattal az alábbi határozatot hozta:

**Vasboldogasszony Község Önkormányzati Képviselő-testületének
32/2016.(XI.22.) számú határozata**

Vasboldogasszony Község Önkormányzati Képviselő-testülete a helyi piac létesítés pályázati dokumentációhoz szükséges tervezési költségeket biztosítja a Vasboldogasszonyi Lakóterületi Sport Club részére.

A képviselő-testület felkéri a polgármestert a szükséges anyagi forrás biztosítására.

 **Felelős: Mazzag Géza polgármester**

 **Határidő: 2016. december 15.**

Ezt követően **az ülést levezető** **polgármester** előadta, hogy a képviselő-testület az elfogadott napirendeket megtárgyalta, megkérdezte a képviselőket, van-e egyéb közérdeket érintő kérdésük, vagy bejelentésük. Egyéb közérdeket érintő kérdés, bejelentés nem hangzott el, polgármester a nyilvános képviselő-testületi ülést 22,10 órakor bezárta. A képviselő-testület zárt ülésen folytatta munkáját.

 **K.m.f.**

 **Mazzag Géza Szita Gabriella
 polgármester jegyző**